बुखार का टेस्ट कराने युवक ने दिया सैंपल, पैथालॉजी लैब ने रिपोर्ट में बता दिया गर्भवती

भिंड/फूफ। भिंड जिले के फूफ कस्बे में एक अजीब तरह का मामला सामने आया है। बार-बार बुखार आने पर कस्बे का एक युवक डॉक्टर की सलाह पर फूफ के श्याम पैथालॉजी सेंटर पर टायफाइड की जांच कराने पहुंचा तो उसे यहां से दी गई रिपोर्ट में गर्भवती होना बता दिया।

यह देख युवक घबरा गया और टायफाइड की सलाह देने वाले डॉ वीके वर्मा के पास लेकर पहुंचा। डॉक्टर ने रिपोर्ट देखने के बाद उसे समझाया कि ऐसा कुछ नहीं है, घबराओ नहीं। साथ ही उसे किसी दूसरी पैथालॉजी पर टायफाइड की जांच कराने की सलाह दे दी। लेकिन इसके बाद डॉ वर्मा भी अपना क्लीनिक बंद कर फरार हो गया है।

गलत रिपोर्ट की जानकारी लगने के बाद स्वास्थ्य विभाग हरकत में आया और फूफ कस्बे की पैथोलॉजी पर छापेमारी कार्रवाई की। स्वास्थ विभाग ने श्याम पैथोलॉजी के अलावा जीवन रक्षक पैथोलॉजी एवं बीआरएस पैथालॉजी को भी सील कर दिया है।



स्वास्थ्य विभाग का कहना है कि यह कार्रवाई बगैर रजिस्ट्रेशन चल रही पैथोलॉजी पर की गई है। गलत जांच रिपोर्ट देने के मामले में भी कार्रवाई की जाएगी। इधर श्याम पैथोलॉजी के संचालक नीलेश ने कहा कि डॉ वर्मा मेरी पैथोलॉजी पर आए और उन्होंने ही लैटर हेड लेकर जांच रिपोर्ट बना दी। मालूम हो कि यहां बता दें फूफ निवासी सुरेश विडाल टेस्ट कराने गुरुवार को श्याम पैथालॉली पर गया था। शुक्रवार को जब वह खून की पैथालॉजिकल जांच रिपोर्ट उठाने लैब पर गया तो उसे प्रेग्नेंसी पॉजीटिव की रिपोर्ट थमा दी गई।